এই বইটিতে আছে হৃদয়মন্দ্রিত চাপা কান্না। আকস্মিক বাধ্য হয়ে দেশত্যাগের বেদনা। আর অপরিসীম কষ্টের কথাও আছে। ঢাকা ত্যাগ করা মানে ছিল শিকড় ছিঁড়ে যাওয়া। এই চলে যাওয়া ডা. মন্মথনাথ নন্দীকে মনের দিক থেকে আর থিতু করেনি। যে মানুষটি ঢাকার চিকিৎসাজগৎ ও সাংস্কৃতিক ভুবনে অপরিহার্য ছিলেন, রাজনৈতিক চাপের কাছে নতি স্বীকার করে এক বস্ত্রে শিকড় ছেড়ে চলে গেলেন ভারতে। এই যাওয়া কত যে মর্মান্তিক হয়ে উঠেছিল গ্রন্থটি পাঠ করলে তা উপলব্ধি করা যায়। ঢাকা ছেড়ে তিনি চলে যান জলপাইগুড়ি। ঢাকায় তাঁর বিত্ত ও পসার যে পর্যায়ে ছিল সেদিকে তিনি আর মনোযোগ দেননি। পরোপকারী ও হিতাকাঙক্ষী এই লোকপ্রিয় চিকিৎসক ক্রমে ধূসর হয়ে গেলেন ঢাকার জীবন থেকে। যদিও সাংস্কৃতিক ও রাজনৈতিক অঙ্গনের বহু ব্যক্তি ও বন্ধু-বান্ধব এখনো তাঁদের মনে রেখেছেন।